মানবসম্পদবিকাশমন্ত্রক
জাঞ্জিবার-তানজানিয়াতে আইআইটি ম্যাড্রাসের ক্যাম্পাস স্থাপনের সমঝোতাপত্র স্বাক্ষরিত; ভারতের বাইরে এই প্রথম আইআইটি ক্যাম্পাস
উচ্চশিক্ষার আন্তর্জাতিকীকরণের লক্ষ্যে আইআইটি ম্যাড্রাস-জাঞ্জিবার ক্যাম্পাস এক ঐতিহাসিক সূচনা – শ্রী ধর্মেন্দ্র প্রধান
নতুন জাতীয় শিক্ষানীতি জ্ঞানকে দ্বিপাক্ষিক সম্পর্কের অন্যতম মূল উপাদান হিসেবে প্রতিষ্ঠার পাশাপাশি বিশ্বকল্যাণের পথ প্রশস্ত করছে – শ্রী ধর্মেন্দ্র প্রধান
নতুন দিল্লি, ০৬ জুলাই, ২০২৩
জাঞ্জিবার-তানজানিয়ায় আইআইটি ম্যাড্রাসের একটি ক্যাম্পাস স্থাপনের জন্য ভারত সরকারের কেন্দ্রীয় শিক্ষা মন্ত্রক, আইআইটি ম্যাড্রাস এবং জাঞ্জিবার-তানজানিয়ার শিক্ষা ও বৃত্তিমূলক প্রশিক্ষণ মন্ত্রকের মধ্যে আজ একটি সমঝোতাপত্র স্বাক্ষরিত হয়েছে। অনুষ্ঠানে ভারতের বিদেশমন্ত্রী ডঃ এস জয়শঙ্কর এবং জাঞ্জিবারের রাষ্ট্রপতি ডঃ হুসেন আলি মুইন্যি উপস্থিত ছিলেন। ভারতের বাইরে এই প্রথম আইআইটি ক্যাম্পাস স্থাপিত হতে চলেছে। এই উদ্যোগ ভারত ও তানজানিয়ার দীর্ঘদিনের বন্ধুত্বের প্রতিফলন। আফ্রিকা ও দক্ষিণের দেশগুলির সঙ্গে নাগরিক সংযোগ গড়ে তোলার উপর ভারত যে গুরুত্ব দিচ্ছে, এর মধ্য দিয়ে তারও প্রতিচ্ছবি ধরা পড়েছে।
কেন্দ্রীয় শিক্ষা এবং দক্ষতা উন্নয়ন ও উদ্যোগ মন্ত্রী শ্রী ধর্মেন্দ্র প্রধান বলেছেন, জাঞ্জিবারে আইআইটি ম্যাড্রাসের ক্যাম্পাস স্থাপনের জন্য এই সমঝোতাপত্র স্বাক্ষর, উচ্চশিক্ষার আন্তর্জাতিকীকরণের লক্ষ্যে এক ঐতিহাসিক সূচনা। এই উদ্যোগ দক্ষিণ-দক্ষিণ সহযোগিতাকে আরও মজবুত করার পাশাপাশি আফ্রিকার সঙ্গে নাগরিক সংযোগ গড়ে তোলার যে প্রতিশ্রুতি প্রধানমন্ত্রী শ্রী নরেন্দ্র মোদী দিয়েছিলেন, তার এক মূর্ত প্রতীক। নতুন জাতীয় শিক্ষানীতি জ্ঞানকে দ্বিপাক্ষিক সম্পর্কের অন্যতম মূল উপাদান হিসেবে প্রতিষ্ঠার পাশাপাশি বিশ্বকল্যাণের পথ প্রশস্ত করছে বলে তিনি মন্তব্য করেন।
ভারত সরকারের পক্ষে তানজানিয়ায় ভারতের হাই কমিশনার শ্রী বিনয় শ্রীকান্ত প্রধান, আইআইটি ম্যাড্রাসের ডিন  অধ্যাপক রঘুনাথন রেঙ্গাস্বামী আইআইটি ম্যাড্রাসের পক্ষে এবং তানজানিয়ার শিক্ষা ও বৃত্তিমূলক প্রশিক্ষণ মন্ত্রকের ভারপ্রাপ্ত প্রিন্সিপাল সেক্রেটরি শ্রী খালিদ মাসুদ ওয়াজির জাঞ্জিবার-তানজানিয়ার পক্ষে এই সমঝোতাপত্রে স্বাক্ষর করেছেন।
জাতীয় শিক্ষানীতি ২০২০-তে শিক্ষার আন্তর্জাতিকীকরণের উপর গুরুত্ব দিয়ে উচ্চমানের ভারতীয় বিশ্ববিদ্যালয়গুলিকে বিদেশের মাটিতে ক্যাম্পাস স্থাপনে উৎসাহিত করার কথা বলা হয়েছে।
তানজানিয়া এবং ভারতের মধ্যে কৌশলগত অংশীদারিত্বকে স্বীকৃতি দিয়ে এই সমঝোতাপত্র স্বাক্ষরের মাধ্যমে দুদেশের মধ্যে শিক্ষাগত অংশীদারিত্বেরও আনুষ্ঠানিক প্রকাশ ঘটানো হল। এর ফলে, জাঞ্জিবার-তানজানিয়ায় আইআইটি ম্যাড্রাসের প্রস্তাবিত ক্যাম্পাস স্থাপনের কাঠামো গঠন শুরু হল। চলতি বছরের অক্টোবর মাসে এই ক্যাম্পাস চালুর পরিকল্পনা রয়েছে।
এই অনন্য অংশীদারিত্বের সুবাদে আইআইটি ম্যাড্রাসের শীর্ষস্থানীয় শিক্ষাবিদরা আফ্রিকার একটি প্রধান অঞ্চলে গিয়ে সেখানকার চাহিদা পূরণ করবেন। শিক্ষা সংক্রান্ত কর্মসূচি, পাঠ্যসূচি, পড়ুয়া নির্বাচনের পদ্ধতি এবং শিক্ষা বিষয়ক নানা খুঁটিনাটি স্থির করার দায়িত্ব আইআইটি ম্যাড্রাসের, মূলধনী এবং পরিচালন ব্যয় মেটাবে জাঞ্জিবার-তানজানিয়া সরকার। এই ক্যাম্পাসের পড়ুয়ারা আইআইটি ম্যাড্রাসের ডিগ্রী পাবেন। এই কার্যক্রম শুধু তানজানিয়া নয়, অন্য নানা দেশের পড়ুয়াদেরও আকৃষ্ট করবে বলে মনে করা হচ্ছে। ভারতীয় পড়ুয়ারাও সেখানে পড়ার জন্য আবেদন করতে পারেন।
তানজানিয়ায় আইআইটি ক্যাম্পাস স্থাপনের ফলে বিশ্বজুড়ে ভারতের প্রতি সম্ভ্রম বাড়বে, এর ইতিবাচক প্রভাব পড়বে কূটনৈতিক সম্পর্কের উপরেও। এর জেরে আন্তর্জাতিক স্তরে আইআইটি ম্যাড্রাসের পরিচিতিও প্রসারলাভ করবে। আন্তর্জাতিক ক্যাম্পাসে নানা ধরণের পড়ুয়া ও শিক্ষক থাকায় আইআইটি ম্যাড্রাসের শিক্ষা ও গবেষণাগত মানও বাড়বে। বিশ্বের অন্য শীর্ষস্থানীয় শিক্ষা প্রতিষ্ঠানগুলির সঙ্গে আইআইটি ম্যাড্রাসের গবেষণা সংক্রান্ত সহযোগিতা আরও গভীর হবে।
জাঞ্জিবার-তানজানিয়ায় আইআইটি ক্যাম্পাস একটি বিশ্বমানের উচ্চশিক্ষা ও গবেষণা প্রতিষ্ঠান হিসেবে গড়ে উঠবে। এর জেরে বিশ্বে বর্তমানে যেসব চ্যালেঞ্জ দেখা দিচ্ছে তার মোকাবিলা করা সম্ভব হবে, দুদেশের মধ্যে বন্ধুত্ব আরও নিবিড় হবে এবং আঞ্চলিক স্তরে গবেষণা ও উদ্ভাবন গতি পাবে। ভারতীয় উচ্চশিক্ষা ও উদ্ভাবনের উচ্চাকাঙ্ক্ষী উদ্যোগ হিসেবে এটি বিশ্বের সামনে এক উজ্জ্বল দৃষ্টান্ত স্থাপন করবে।
CG/SD/SKD/ ReleaseID: 1937687/ 06 July, 2023/ W- 562
(Visitor Counter : 51